
Ép szekvenciatanulás obszesszív-kompulzív zavarban

Az obszesszív-kompulzív zavar (továbbiakban: OCD) és az implicit szekvenciatanulás közös
neurális háttérmechanizmusokkal rendelkezik, ezért különösen fontos ezen jelenségek
kapcsolatának vizsgálata. Ezen tanulmány az ennek a két jelenségnek kapcsolatát hivatott
megvizsgálni. A korábban ebben a témakörben végzett kutatások ellentmondásos
eredményekre jutottak az OCD-vel diagnosztizált egyének implicit tanulását illetően.
Dolgozatunk fő kérdése így az volt, hogy az implicit szekvenciatanulás ép vagy csökkent
teljesítményt mutat-e az OCD tünetsúlyosságától függően? Az áttekintett szakirodalom
eredményeit és módszertani kritikáit figyelembe véve azt feltételeztük, hogy az alacsonyabb és
a magasabb tünetsúlyosságot mutató csoportok között nem lesz szignifikáns különbség az
implicit tanulási teljesítményben. A kutatási tradíciótól eltérő módon fontos volt számunkra a
spektrumszemlélet szem előtt tartása. Így ennek keretein belül egy nem klinikai minta OCD
tüneteinek felmérését végeztük, az implicit tanulásban nyújtott teljesítményüket pedig a teszt
alapján létrehozott csoportok mentén vizsgáltuk. Kutatásunk során összesen 180 fő adatait
dolgoztuk fel, ezek elemzése után pedig a következő megállapításokra jutottunk: az implicit
szekvenciatanulást mérő feladatban a magas tünetsúlyosságú csoport tanulási teljesítménye
nem tért el szignifikiánsan az alacsony tünetsúlyosságú csoporttól. A mintán végzett
differenciáltabb korrelációs elemzés alapján sem találtunk összefüggést a tanulás mértéke és a
tünetsúlyosság vagy az OCD alfaktorai között, a semlegesítés kivételével. Jelen kutatás
eredményei alapján úgy tűnik, hogy az OCD tünetek idegrendszeri háttere bár érinti az agy
fronto-striatális területeit, azonban azt a specifikus rendszert, amely az implicit
szekvenciatanulásért felelős nem befolyásolja.

